**Sofia Mária Danielovičová, 1. kategória, poézia**

**ZUŠ Jána Melkoviča, Okružná 9, Stará Ľubovňa**

**V ZOVRETÍ LÁSKY**

nežné slová zapĺňajú biele steny

tak ako keď prvé vtáča preletí cez oblak

rastie a silnie

na každej vetvičke je jablko

v každom sú jadierka

prinášajú úrodu

život

rodina

**x x x**

krehké výhonky vytrvalo bojujú o prežitie

vysokým boroviciam spadol kameň zo srdca

domy už nedúchajú teplý dym

ktorý celú zimu zahrieval vrabčatá

snežienky sa vykľuli zo zeme

ako kuriatko z vajíčka

slnečné lúče prebúravajú mrazy

mravce vychádzajú z mraveniska

tancujú s konárikmi a stebielkami trávy

z oblakov prší šťastie

prebúdza nový život

holé stromy sa začínajú obliekať

do nitky premočené šaty sušia na starých konároch

stále nerozumiem tej premene

jemná tráva mi hladí nohy

hádžem žabky do potôčika za našou dedinou

vytvárajú nápis

JAR

**SME AKO**

atramentové škvrny na papieri

nepredvídateľní

každý z nás má tajomstvo

ktoré vieme iba my

chránime ho ako les koruny stromov

nie sme vtáci v železnej klietke

sme voľní

sme ako sviečky žiariace v tme

roztápame sa hasneme

ale bojujeme

sme jedineční

máme srdce

človekom sa nenarodíme

ale stávame

sme ľudia

**TAJNÁ MYŠLIENKA**

nikdy nedosiahne na pevné dno

padá no nedopadne

uteká pred niečím

ako igelitové vrecko stratené vo vesmíre

zhasnutá svetluška

túži po tom

aby ju niekto prečítal